יום ראשון, כ"ד אלול, תשס"ב

‏01/09/2002

98-2.2002

**ח ס ו י**

**איגרת לסגל המחקר -**גליון 98

***( עמ' 658-655)***

**דע זכויותיך מהאינטרנט**!

**·**מיקבץ מפורט של זכויות דירוג המחקר באתר האיגוד, *איגרת* מס' 76 (עמ' 561-553).

        ·          התקשי"ר: <http://www.civil-service.gov.il/takshir/L1-1.HTM>

        ·          הסכמים קיבוציים: <http://www.molsa.gov.il/>

        ·          ההסתדרות: [http://www.histadrut.org.il](http://www.histadrut.org.il/)

**·***מבטחים*: [http://www.mivtachim.co.il](http://www.mivtachim.co.il/)

**מיסוי שבתון**: ייעוץ וטיפול ניתנים באופן פרטי ע"י רו"ח בצלאל בר-לב, טל' 09-7675264.

**גזבר האיגוד** ד"ר מאיר פילובסקי (טל' 03-9683473) מטפל בגביית דמי *קרן המדען* (600 ש"ח לשנה, גמלאים 300 ש"ח) ובהפצת גיליונות *איגרת*.

**חברות בהסתדרות הכללית**:

        ·          באם מנכים ממשכורתך 73 ש"ח ”דמי טיפול מקצועי-ארגוני"(0.7%), עליך להודיע למעסיק שיגדיל את שיעור הניכוי שיהיה 0.9% "דמי חבר בהסתדרות" (המקסימום 94 ש"ח לחודש).

        ·          באם אין בכלל ניכוי, עליך להסדיר את הצטרפותך להסתדרות בטל' 1-800-505350, עם תשלום דמי חבר בסך 25 ש"ח לחודש בלבד (גמלאי 12 ש"ח) כהוראת קבע בחשבון בנק או בכרטיס אשראי: הניכוי מתבצע אחת לחודשיים.

***·***האיגוד מטפל בחברי ההסתדרות בלבד, לרבות ייעוץ וייצוג משפטי. בכל פנייה, יש לצרף העתק תעודת החבר.

**בגיליון זה:**

***·          המעבר לפנסיה צוברת***

***·          העסקת חבר סגל מחקר אמריטוס (גמלאי) כמתנדב***

**המעבר לפנסיה צוברת**

בחוזר הממשלה מ14/8/02- שנשלח אל עובדיה הקבועים, הוסברו סדרי ביצוע ההסכם הקיבוצי בדבר המעבר לפנסיה צוברת שנערך עם הסתדרות ב3/3/99- ושחל על סגל המחקר החל מ1/4/02-. עיקרי ההסדר הם:

*1.*תמשך הפנסיה התקציבית באשר ל-"משכורת הקובעת" של עובדים קבועים. *(מי שלא עברו לפנסיה תקציבית עד 1/4/02 מבוטחים בגין רכיבים אלה בקרן פנסיה.)*

       2.         הפרשות לקופת גמל בגין רכיבי שכר המוכרים כהחזר הוצאות (אחזקת רכב, אש"ל, דמי כלכלה, וכד'), דהיינו הפרשת המעביד בשיעור 5% וניכוי מהעובד בשיעור 5%.

       3.         בגין שאר רכיבי שכר עבודה נוספת (שעות נוספות, כוננות, שכר עידוד כד'), הצטרפות לקרן פנסיה חדשה, תוך הפרשת מעביד בשיעור 12% וניכוי מהעובד בשיעור 5.5%. לחילופין –**ע"פ בחירת העובד**, הפרשה לקופת גמל (5% מעביד + 5% עובד), והפרשה נוספת של המעביד בשיעור 7% לקופת גמל לעצמאיים.

לאחר שערכתי בירורים עם מומחים יועצים לגבי החלופות השונות והשלכותיהן, גיבשתי את ההנחיות שלהלן לגבי המשך הטיפול בסוגיות הנ"ל.

**בחירת קרן פנסיה**

איגוד סגל המחקר משתתף בהסדר של האיגודים המקצועיים באגף לאיגוד מקצועי בהסתדרות, שבו בחרנו ב***-מבטחים יותר*** כקרן הפנסיה. ההסדר הקיבוצי מאפשר הענקת הטבות ייחודיות לחברים, שאינן ניתנות למצטרף הבודד. במסגרת זו, גם ניתן יהיה לשמור במאורגן על זכויות החברים והגמלאים וכן לטפח במאורגן שיפורים בתוכנית בעתיד.

***לכן, אין מקום להחזיר למעביד את הנספח מספר ב' בחוזר הנ"ל בכדי לבחור בקרן פנסיה אחרת.***

**ביטוח פנסיוני בגין עבודה נוספת** (סעיף 3 לעיל)

בהתחשב בעובדה שאין לסגל המחקר הסדר קיים של הפרשות לקופת גמל בגין עבודה נוספת, לא ניתן כמובן לבחור כעת בחלופה הנ"ל של "המשך" ההפרשה לקופת גמל.

בהמשך, נעמיד לרשות החברים מערכת ייעוץ מקצועי (ראה להלן), כדי לברר למי כדאי לעבור לחלופה של קופת הגמל וזאת בהתאם לפרופיל האישי (גיל, ותק בפנסיה התקציבית ועוד). המעבר ייעשה לאחר שתיושם תחילה החלופה הראשונה של הפרשה לקרן פנסיה.

***לכן, אין מקום להחזיר למעביד את הנספח ג' בכדי לבחור בתחלופה של קופת גמל.***

**ביטוח פנסיוני בגין החזרי הוצאות** (סעיף 2 לעיל)

סעיף זה קיבל טיפול ואמור לחול בעוד מועד.

**אסיפות הסברה וייעוץ פרטני במקום העבודה**

אני פונה בזה לנציגות סגל המחקר במקומות העבודה שיתקשרו אל הנציג האזורי של *מבטחים* ולתאם אתו קיום אסיפת/ות הסברה עבור חברי סגל המחקר במקום העבודה.

|  |  |  |
| --- | --- | --- |
| ***האזור*** | ***שם הנציג*** | ***מספר הטלפון*** |
| הנגב | אורן יצחק | 067-778342 |
| חיפה | שי ארזי | 067-778328 |
| חיפה | אריק פרוים | 067-778327 |
| בית דגן | שמוליק רוטשס | 067-778352 |
| ירושלים | אודי ברקת | 067-778330 |

באסיפת ההסברה, יתוארו ההטבות הייחודיות של התוכנית וכן ייקבעו מועדי קבלת הקהל של הנציג האמור במקום העבודה.

באתר האינטרנט של *מבטחים*, מצויים הסברים נרחבים בעניין וכן מחולל תחשיבים - לקראת הפגישות האמורות.

בנוסף לייעוץ הפרטני מול נציג *מבטחים* כאמור, פועלים אנו להסדיר שירות מסובסד של ייעוץ פרטני **בלתי-תלוי**. לכשיוסדר הדבר, אודיעכם.

**מי שאינם עובדי מדינה**

מתברר שחברינו ב-חיא"ל ובמכון לחקר הגולן מבוטחים בהסדר פנסיוני **בביטוח מנהלים**. בכדי שאוכל לברר מקצועית מה יהיה דינם, פונה אני בזה לנציגים ***בכל מקומות העבודה שמחוץ לשירות המדינה***, שישלחו אלי בדחיפות את פירוט תוכנית הכיסוי הפנסיוני הקיימת.

אז מתכוון אני לפנות ל-*מבטחים* במטרה להשיג עבורם תנאים מועדפים. לאחר מכן ניתן יהיה לפנות לנציגי *מבטחים* הנ"ל שיבואו למקומות העבודה שמחוץ לשירות המדינה לאסיפת הסברה ולמתן ייעוץ פרטני.

**העסקת חבר סגל מחקר אמריטוס (גמלאי) כמתנדב**

חבר סגל במכון לחקר הגולן שפורש לגמלאות נתבקש להמשיך עבודת המחקר כמתנדב. אולם נתקבלה במכון חוות-דעת מ-***דטהפקס מרכז המידע הישראלי ליחסי עבודה, שכר וחישובים*** הקובעת כי "על פי דיני העבודה לא ניתן להעסיק עובד ללא שכר, למעט במוסדות המוכרים כמוסדות התנדבותיים, כדוגמת בתי חולים, מד"א וכיו"ב"!

בכדי להפריך טענה חדשה זאת, פעלתי להשגת חוות-דעת משפטית מוסמכת. במסגרת המנוי שלנו בירחון לענייני עבודה ***נטו פלוס***שלבחברת ***רעיונות בע"מ-מידע עסקי למקבלי החלטות נכונות***, קבלנו את חוות-הדעת המבוקשת שלהלן מאת עו"ד דפנה שמואלביץ מ-***רובין-שמואלביץ ושות'– עו"ד***:

1.     רצונה של עובדת היוצאת לגמלאות במכון לחקר הגולן (להלן "המכון"), שהינו עמותה רשומה, כפי שעולה מחומר שהעברתם לעיוננו, הוא להמשיך בפעילות מחקרית במכון בהתנדבות.

2.     הסכם העבודה האחיד לעובדי המחקר במכון מיום 1.3.92 עליו חתומה העובדת קובע בסעיף 3, כי תנאי העסקה של חוקר במכון יהיו התנאים המקובלים בשירות המדינה, אלא אם נאמר אחרת ומפורשות בהסכם. מאחר וסעיפי ההסכם אינם מתייחסים למעמד של חוקר מתנדב בגמלאות יש לפנות להוראות התקשי"ר לעניין זה.

3.     פרק משנה 16.6 בתקשי"ר עוסק בהעסקת מתנדבים לרבות גמלאים וגמלאיות, שיועסקו בשירות המדינה ללא תמורה וללא יחסי עובד - מעביד. פרק זה קובע, כי הנוהל להעסקת מתנדבים בשירות המדינה הוא מילוי טופס התנדבות למשרד המבוקש, בו מציע המבקש את שירותיו כמתנדב ומפורטים בו התנאים להעסקתו כמתנדב.

4.     מחומר שהעברתם לעיוננו עולה, כי טופס ההתנדבות אומץ כלשונו ע"י המכון הגיאולוגי, שעוסק אף הוא במחקר חקלאי, ובכך מעיד על אפשרות עבודת גמלאי מתנדב במכון זה.

5.     אפשרות העסקה של גמלאי מתנדב הוכרה גם במנהל המחקר החקלאי, במסגרת נוהל העסקת גמלאים (נוהל עבודה 3.10 - העסקת חוקרים שפרשו לגמלאות), שהתקבל במלואו ע"י לשכת ראש המנהל ומהווה הסדר קיבוצי דו-צדדי.

6.     הנה כי כן, המכון לחקר הגולן רשאי לקבל גמלאי מתנדב לשורותיו, כפי שנעשה במכוני מחקר מקבילים בפועל. כאמור לעיל, מעמד של גמלאי מתנדב מוכר הן ע"י הוראות התקשי"ר שחלות על המכון מכוח הסכם עבודה אישי של עובדי המכון, והן ע"י הנהלים הפנימיים של מינהל המחקר החקלאי.

7.     טענת מנהל המכון בתשובתו לעובדת, לפיה לא ניתן להעסיקה כמתנדבת במכון מאחר ובקשתה סותרת את הוראות חוק שעות עבודה ומנוחה, אינה נכונה. בית הדין לעבודה פסק, כי היחסים הקיימים ביסוד פעולת ההתנדבות אינם יחסי עובד-מעביד. כך נקבע גם בהוראות התקשי"ר. לפיכך, משלא נוצרו יחסי עבודה אין להחיל עליהם את חוק שעות עבודה ומנוחה.

        ראה: תב"ע 97 / 3586-3 (ת"א) **יהודה יעיש נ' הסתדרות העובדים הכלית החדשה** (לא פורסם, עבודה אזורי, כרך יא, 214)

8.     זאת ועוד, התנאים להם כפוף העובד במסגרת התנדבותו לשירות המדינה, כפי שעולה מטופס ההתנדבות, קובעים במפורש, כי המתנדב לא יהיה זכאי לתמורה כלשהי או להטבות סוציאליות בעבור עבודתו. גם הוראה זו מסירה כל ספק בדבר חובת המעסיק לתשלום שכר בגין העסקה זו.

9.          מכל האמור לעיל, אין כל מניעה חוקית לקבל את העובדת הגמלאית כמתנדבת במכון, בכפוף לכך שתמלא אחר נוהל העסקת מתנדבים בשירות המדינה כפי שמובא בתקשי"ר וצוין לעיל.